Íslenska karlalandsliðið í körfubolta mætir Hollandi í fyrsta leik í undankeppni HM á morgun. Tryggvi Snær Hlinason, landsliðsmaður, segir að barátta liðsins geti tryggt því sigurinn.
Íslenska liðið hefur verið í Amsterdam síðastliðna daga og undirbúið sig fyrir leikinn gegn heimamönnum í Hollandi. Tryggvi Snær Hlinason, landsliðsmaður, segir undirbúning hafa gengið vel.
Liðin tvö séu álíka sterk og telur hann íslenska liðið eiga góða möguleika.
Sagði Tryggvi Snær Hlinason. Eftir leikinn á morgun heldur íslenska liðið svo frá Hollandi til Sankti Pétursborgar þar sem það leikur gegn Rússlandi á mánudaginn. En leikur Íslands og Hollands hefst á morgun klukkan 18:30 og er sýndur beint á RÚV 2. Upphitun hefst í HM-stofunni klukkan 18.
En þetta er ekki eina íslenska landsliðið sem verður í eldlínunni í dag. Íslenska kvennalandsliðið í fótbolta mætir Japan í vináttulandsleik í dag. Leikið verður í Hollandi og hefst leikurinn klukkan tuttugu mínútur fyrir sjö í kvöld að íslenskum tíma. Þetta er í fjórða sinn sem liðin mætast og Japan hefur unnið allar viðureignirnar til þessa.
Júlían J. K. Jóhannsson, heimsmeistari í réttstöðulyftu, fékk þær fréttir í gærkvöld að hann fengi sæti á Heimsleikunum í kraftlyftingum í Alabama í Bandaríkjunum næsta sumar. Heimsleikarnir eru stærsta fjölgreinamótið fyrir greinar sem hafa ekki sæti á Ólympíuleikunum.
Njarðvík er eitt í efsta sæti úrvalsdeildar kvenna í körfubolta eftir sigur á Fjölni í stórleik umferðarinnar 71-64 í gærkvöld. Tveir aðrir leikir voru á dagskrá. Valur vann botnlið Skallagríms örugglega 92-47, og Grindavík vann mikilvægan sigur í botnbaráttunni þegar liðið hafði betur gegn Breiðabliki 91-75.